OpenLLM-France/wikimedia huggingface dataset:
# Malcolm III d'Escòcia

Malcolm III d'Escòcia (gaèlic escocès: Máel Coluim mac Donnchada, 1038 - 13 de novembre de 1093) fou rei d'Escòcia, fill de Duncan I, anomenat Canmore (del gaèlic Ceann Mor, 'cap gros').
S'havia criat en la cort del rei anglosaxó Eduard el Confessor, on es va refugiar quan el seu pare fou assassinat, i com que tornà amb suport anglès va permetre l'anglització definitiva dels Lowlands. Fou hostil als nous invasors normands, raó per la qual assolà la frontera anglesa, però Guillem el Conqueridor va envair Escòcia i el vencé a Abernethy (Fife) el 1072, de manera que el 1073 es va veure obligat a retre homenatge al nou rei anglonormand, que el 1093 l'obligaria a fer retrocedir les fronteres del regne fins a la línia Tweed-Cheviot; fortificà Carlisle i es mantingué a la frontera del Solway. Per altra banda, s'havia casat des del 1070 amb la princesa anglosaxona santa Margarida d'Escòcia (morta el 1094), filla d'Eduard Atheling i germana d'Edgard Atheling. Imposaria a l'Església escocesa les normes romanes, com la divisió en diòcesis, el sistema parroquial i l'ordenament dels monjos a l'estil continental. També permeté l'establiment de molts refugiats anglosaxons als Lothians, cosa que hi impulsaria el comerç, però es trobà amb una forta oposició a Moray, pàtria de Macbeth.
Malgrat la creixent anglització del regne, també va introduir per primer cop un aparell administratiu eficaç i un poder jurídic centralitzat, amb un cerimonial a l'ús britànic, raó per la qual els seus súbdits l'anomenaren Ceann Mor. Tanmateix, es consumà la divisió del país entre els Highlands, de caràcter gaèlic, tribal i clànic, i els Lowlands, anglitzats, facilitada pel fet que els reis escocesos residissin cada cop més als Lothians, de manera que acabaran prevalent-hi tant la forma de govern com la llengua anglesa. En morir en la batalla d'Alnwick amb el seu hereu Eduard, va deixar tres fills, Edgard, Alexandre i David.
# Jonatan Valle Trueba

Jonatan Valle Trueba (nascut el 30 de desembre de 1984 a Santander) és un futbolista professional càntabre que pot jugar en la demarcacions de davanter i mitjapunta. També s'adapta a ambdues bandes. Actualment juga al Bergantiños de la Tercera Divisió Gallega.

## Trajectòria

És fill d'un futbolista de cert prestigi a nivell regional, davanter del Cayón. Procedent de les categories inferiors de l'equip càntabre, Jonatan va destacar des de molt jove en l'equip del seu barri, el Monte. En diversos tornejos infantils va coincidir amb algunes estrelles ja consagrades com José Antonio Reyes i Andrés Iniesta. En 1996 en categoria aleví va conquistar amb el Racing el torneig Brunete, guanyant en la final l'Albacete Balompié d'Iniesta. Va ser designat el millor jugador del torneig.
A Jonatan el volien Ajax i FC Barcelona. El Racing va decidir blindar-lo. En 1999 i amb tan sols 14 anys va ser concentrat amb el primer equip en Dwingeloo de la mà de Gustavo Benítez.
Va debutar a Segona B amb el Racing B el 9 de setembre de 2002 en un xoc davant la Peña Sport. Va jugar el seu primer partit en Primera el 21 de juny de 2003 en un encontre que enfrontava al Racing amb Osasuna. En el Nadal de 2003, va signar contracte professional amb el Racing, per cinc anys. En la seva primera etapa com racinguista no va aconseguir guanyar la confiança de l'entrenador i va mantenir males relacions amb el públic d'El Sardinero, que en part li retreia falta de professionalitat. Diverses vegades va ser detingut per la policia pel seu nivell de alcoholemia o per conduir sense carnet. També va tenir una batussa al costat d'altre jugador, Fernando Marqués a altes hores de la nit encara que ells van sortir sense càrrecs de l'assumpte. Va estar tontejant amb el món de la boxa, però va decidir seguir la seva carrera de futbolista.
La temporada 2005/2006 en un any de sofriment per al Racing va esdevenir un revulsiu per a l'equip càntabre sortint en les segones parts i revolucionant l'equip amb pinzellades de qualitat. La temporada 06/07 va ser cedit al Màlaga CF de Segona Divisió per a disposar de minuts i madurar.
La temporada 2007/2008 va tornar al Racing on Marcelino li va comunicar que comptava amb ell però les lesions (3 consecutives) no li van permetre ni tan sols estar a la disposició del tècnic fins a la 2a volta.
La temporada 2008/2009 Juan Ramón López Muñiz no compta amb ell per al primer equip del Racing i és cedit a la SD Ponferradina amb la qual realitza una notable temporada. La temporada temporada 09-10 fitxa pel CE Castelló, tot i que el Racing de Santander es guarda una opció de compra sobre el jugador de dos anys de durada.
# Bernard Franklin

Bernard Wallis Franklin (Londres, 10 de novembre de 1889 – Muswell Hill, Londres, 2 de gener de 1937) va ser un gimnasta artístic anglès que va competir a començament del segle xx.
El 1912 va prendre part en els Jocs Olímpics d'Estocolm, on va guanyar la medalla de bronze en el concurs complet per equips del programa de gimnàstica.
Vuit anys més tard, un cop finalitzada la Primera Guerra Mundial, va prendre part en els Jocs d'Anvers, on fou cinquè en el concurs complet per equips del programa de gimnàstica.

## Referències

* ↑ «Bernard Franklin Olympic Results». sports-reference.com. Arxivat de l'original el 3 de novembre 2012. [Consulta: 2 setembre 2016].
* ↑ Perfil a databaseolympics.com
# Olle Lanner

Olof Gustaf Reinhold "Olle" Lanner (Stora Tuna, Borlänge, Dalarna, 30 de desembre de 1884 – Estocolm, 26 de juliol de 1926) va ser un gimnasta suec que va competir a primers del segle xx.
El 1908 va prendre part en els Jocs Olímpics de Londres, on guanyà la medalla d'or en la prova del concurs complet per equips, com a membre de l'equip suec.

## Referències

* ↑ «Olle Lanner Olympic Results». sports-reference.com. Arxivat de l'original el 15 de desembre 2012. [Consulta: 11 novembre 2015].
# .ch

.ch és un domini de primer nivell territorial (ccTLD) de Suïssa. Actiu des de 1990, és administrat per SWITCH Information Technology Services.
A causa de la no coincidència dels noms del país en les quatre llengües oficials de Suïssa ("die Schweiz", "Suisse", "Svizzera" o "Svizra"), es va optar per usar el domini .ch referint-se a les sigles del nom en llatí (Confoederatio Helvetica; Confederació Helvètica).

## Referències

* ↑ «.ch Domain Delegation Data». [Consulta: 13 novembre 2024].
* ↑ «Domain Names - Statistics - Internet Domains». [Consulta: 13 novembre 2024].
* ↑ From the online Historical Dictionary of Switzerland
Dominis de primer nivell territorial :
Dominis de primer nivell internacionalitzats :
Alfabet ciríl·lic:
.бел (.bel, Belarús)
.қаз (.qaz, Kazakhstan)
.мкд (.mkd, Macedònia)
.мон (.mon, Mongòlia)
.рус (.rf, gent de parla russa)
.рф (.rus, Rússia)
.срб (.srb, Sèrbia)
.укр (.ukr, Ucraïna)
Alfabet àrab:
الجزائر. (al-Jazā'ir, Algèria)
مصر. (masr, Egipte)
بھارت. (bharat, Índia)
ایران. (Iran)
الاردن. (al-urdun, Jordània)
فلسطين. (filastin, Territoris Palestins)
پاکستان. (pakstan, Pakistan)
قطر. (qatar, Qatar)
السعودية. (al-saudiah, Aràbia Saudí)
سوريا. (sūryā, Síria)
تونس. (tunis, Tunísia)
امارات. (emarat, UAE)
عمان. (Oman)
مليسيا. (maleesya, Malàisia
المغرب. (almahgrib, Marroc)
سودان. (Sudan)
اليمن. (alyemen, Iemen)
Alfabets indis:
.বাংলা (bangla, Bangladesh)
.ভারত (bharôt, Índia)
.भारत (bharat, Índia)
.భారత్ (bharat, Índia)
.ભારત (bharat, Índia)
.ਭਾਰਤ (bharat, Índia)
.இந்தியா (inthiyaa, Índia)
.ලංකා (lanka, Sri Lanka)
.இலங்கை (ilangai, Sri Lanka)
.ไทย (thai, Tailàndia)
.சிங்கப்பூர் (cinkappūr, Singapur)
Caràcters xinesos:
.中国 (Zhōngguó, Xina)
.中國 (Zhōngguó, Xina)
.香港 (Hong Kong)
.台灣 (Taiwan)
.台湾 (Taiwan)
.新加坡 (Xīnjiāpō/Sin-ka-po, Singapur)
Altres alfabets i escriptures del món:
.გე (ge, Geòrgia)
.한국 (Hanguk, Corea del Sud) :
ccTLDs internacionalitzats proposats :
.бг (bg, Bulgària, rebutjat) .κπ (kp, Xipre) .ελ (el, Grècia, rebutjat) ישראל. (yisrael, Israel) .日本 (nippon, Japó) .ລາວ (lao, Laos) :
Altres dominis :
Reservats / sense assignarAssignats / sense úsEn fase de desaparició / Entrada a ISO 3166-1 esborradaRetirats / esborratsProposats
.bl .bq .eh .mf
.bv .gb .sj
.su
.bu .cs .dd .um .yu .zr .an .tp
.ct :
Vegeu també Dominis de primer nivell genèrics :
Viccionari
# Preventori de la Savinosa

El Preventori de la Savinosa és un conjunt de Tarragona protegit com a Bé Cultural d'Interès Local.

## Història

Era un preventori per acollir a nens pobres de diferents punts d'Espanya, que es trobaven en risc de desenvolupar malalties a causa de la misèria. Aquest centre va ser maquinat per la Mancomunitat. Es va construir durant la dictadura de Primo de Rivera i posteriorment, va ser inaugurat durant la Segona República.
L'any 1936 comença la Guerra Civil Espanyola, i la majoria dels preventoris van ser reformats per poder curar ferits.
En un inici, el preventori va acollir nens i nenes refugiats procedents de les zones perifèriques de Madrid, això durà des de l'octubre del 36 fins, aproximadament, l'agost del 37.
Un mes abans, al juliol, la Generalitat posà el preventori a disposició dels Serveis de la Sanitat de l'Exèrcit de l'Est i es va convertir en un hospital militar. Va funcionar com hospital de traumatologia, concretament pels ferits amb fractures.
L'any 1938, quan s'està preparant la batalla de l'Ebre i preveient que hi haurà molts ferits, la Savinosa, es va reconvertir en Hospital base núm.2 de l'exèrcit republicà i es preparà per rebre tota mena de pacients amb tota mena de ferides. Aquesta va ser la seva funció del maig de 1938 al novembre del 39.
Quan la guerra finalitza, la Savinosa deixa de funcionar com hospital de sang, i es reforma per tal de poder desenvolupar la funció de prevenir la tuberculosi en nens, amb aquesta nova orientació es va inaugurant oficialment el 30 de juliol de 1945.
Llucià Schmid Vilardaga va ser qui va permetre la creació i desenvolupament de la Savinosa. Va morir l'any 1911 sense descendència i va decidir deixar la seva herència a la Diputació. Aquesta herència es va utilitzar per a la compra de 5 edificis, localitzats entre les platges de Savinosa i Arrabassada, que van ser destinats a l'atenció i prevenció de la tuberculosi. Finalment, l'any 1966 les seves portes va ser tancades.

## Edifici

Complex notable de dos i quatre plantes que no perjudica els aspectes urbanístics de la zona. Situat dins una petita península, entre les platges de l'Arrabassada i de la Savinosa, està aïllat per la carretera general i la via fèrria. La configuració urbanística en forma de blocs amb alternança d'elements urbans com ara places, passeigs i el mateix paisatge.
La composició de les finestres és a base de remarcar constructivament els seus laterals amb fàbrica de rajola, remarcant-se també l'horitzontalitat. Es pot dir que pertany a una arquitectura en la que es posa de manifest la seqüència ordenada entre la pell de l'edifici i la fàbrica de totxo.

## Referències

* ↑ Plaza Poblet, Anna «Preventori Oblidat». 2014, 8, 2014, pàg. 8-13 [Consulta: 15 novembre 2014].
* 1 2 3 4 5 Rion Marqués, Alexandra «L'agonia d'una arquitectura nascuda per curar. El preventori de la Savinosa de Tarragona». Kesse, num.52, pp.58-62.
* 1 2 3 4 «Preventori de la Savinosa». Inventari del Patrimoni Arquitectònic de Catalunya. Direcció General del Patrimoni Cultural. [Consulta: 27 març 2019].
# Daniel Norling

Lars Daniel Norling (Estocolm, 16 de gener de 1888 – Malmö, 28 d'agost de 1958) va ser un gimnasta i genet suec que va competir durant el primer quart del segle xx. Disputà tres edicions dels Jocs Olímpics, amb un balanç de tres ors guanyats. Era germà del també medallista olímpic Axel Norling.
El 1908, als Jocs de Londres, va guanyar la medalla d'or en la prova del concurs complet per equips, com a membre de l'equip suec.
Quatre anys més tard, a Estocolm guanyà una nova medalla d'or en el concurs per equips, sistema suec del programa de gimnàstica.
La seva darrera participació en uns Jocs fou el 1920, a Anvers, on guanyà la medalla d'or en el concurs de salts d'obstacles per equips del programa d'hípica.

## Referències

* 1 2 3 «Daniel Norling Olympic Results». sports-reference.com. Arxivat de l'original el 20 d'octubre 2013. [Consulta: 10 novembre 2015].
# Quentin Lee

Quentin Lee (en xinès tradicional i simplificat: 李孟熙; en pinyin: Lǐmèngxī; Hong Kong, 1971) és un guionista i director de cinema gai canadenc d'origen xinès.
Les seves obres més notables són Ethan Mao (2004), Drift (2000) i Flow (1996). Lee també va co-dirigir Shopping For fangs (1997) amb Justin Lin.
Les pel·lícules de Lee contenen personatges masculins asiàtics que són gais, un grup de persones que no es veuen normalment a Hollywood.
Va néixer a Hong Kong i va emigrar a Mont-real (Quebec) quan tenia 16 anys. Va estudiar a les universitats UC Berkeley, Universitat Yale i UCLA. Es va llicenciar en Filologia anglesa, i en direcció de cinema.
El 2007 Lee va treballar en un film documental, 0506HK, que commemorava el desè aniversari del retorn de Hong Kong a la Xina.

## Referències

* ↑ «Quentin Lee — filmmaker». The Advocate, 14-08-2001. [Consulta: 19 març 2007].
# Càrrega (mesura)

La càrrega és una unitat de mesura de volum equivalent a 4 faneques. A Castella equivalia a aproximadament a 48 barcelles. Mitja càrrega equivalia a 24 barcelles (uns 85-90 kg o un sac). La mesura concreta presenta variacions segons les regions o fins i tot segons les localitats. Al territori de Barcelona la càrrega de vi equivalia a 128 porrons (121,40 l) i la d'oli a 30 quartans (124,50 l).
La càrrega també era usada com a mesura de pes.Hom ha diferenciat la càrrega estrictament parlant, equivalent ja als segles xii i xiii a tres quintars (~150,5 kg) -el pes que es podia carregar en un matxo o un cavall-, de la “càrrega d'ase” assimilada a la somada (rarament sobrepassava els 90 kg). També era utilitzada com a mesura de superfície; una càrrega de terra era aproximadament la superfície capaç de produir uns 85 kg de cereal (capacitat aproximada d'un sac).

## Vegeu també

* Carga

## Notes

* 1 2 Riu, Manuel «Pesos, mides i mesures a la Catalunya del segle xiii. Aportació al seu estudi» ( PDF). Anuario de Estudios Medievales, Vol 26, No 2, 1996, p. 825-837 [Consulta: 31 maig 2019]. sota llicència CC 4.0

## Enllaços externs

* ANTIGUAS UNIDADES DE SUPERFICIE (castellà)
# Gordon Hoare

Gordon Rahere Hoare (Blackheath, Londres, 18 d'abril de 1884 – Londres, 27 d'octubre de 1973) va ser un futbolista anglès que va competir a començament del segle xx. Jugà com a davanter i en el seu palmarès destaca la medalla d'or en la competició de futbol dels Jocs Olímpics d'Estocolm, el 1912.
A nivell de clubs jugà a l'Arsenal FC i al Glossop en dos períodes diferents en els anys previs a la Primera Guerra Mundial. Posteriorment jugà al Queens Park Rangers i s'acabà retirant al Fulham FC. Mai va ser convocat per la selecció anglesa absoluta, però sí per l'amateur, on disputà 11 partits i marcà 13 gols.

## Referències

* 1 2 «Gordon Hoare Olympic Results». sports-reference.com. Arxivat de l'original el 12 de novembre 2012. [Consulta: 4 abril 2017].
# Ole Iversen

Ole Iversen (Sarpsborg, Østfold, 21 de febrer de 1884 – Sarpsborg, 9 de març de 1953) va ser un gimnasta noruec que va competir a principis del segle xx.
El 1908 va prendre part en els Jocs Olímpics de Londres, on va guanyar la medalla de plata en la prova del concurs complet per equips, com a membre de l'equip noruec. Aquell mateix any també disputà el concurs complet individual, però es desconeix la posició final en què acabà.

## Referències

* ↑ «Ole Iversen Olympic Results». sports-reference.com. Arxivat de l'original el 29 d'agost 2011. [Consulta: 12 novembre 2015].
# Roger Borsa

Roger Borsa (Campània, c. 1060 $^{(Gregorià)}$ - Salern, 22 de febrer de 1111 $^{(Gregorià)}$) segon fill de Robert Guiscard, duc de la Pulla i de Calàbria (1085-1111).
Borsa va cedir al seu germanastre gran Bohemon la regió entre Tàrent i Bari, que va recuperar quan aquest es va convertir en príncep d'Antioquia el 1098, encara que va haver de donar part del territori al seu oncle, el comte Roger I de Sicília. A la seva mort els ducats van passar al seu fill Guillem.

## Referències

* 1 2 «Biografia de Roger I Borsa». [Consulta: 13 novembre 2024].

## Vegeu també

* Casa d'Hauteville.
* Regne de Sicília.

## Enllaços externs

* Nàpols i Sicília (dinastia) Arxivat 2008-12-01 a Wayback Machine.
* # _Toc174790029 Roger Duc de la Pulla (anglès)
# Camilo Cienfuegos

Camilo Cienfuegos Gorriarán (L'Havana, 6 de febrer de 1932 - 28 d'octubre de 1959) fou un revolucionari cubà, conegut com "El Comandant del Poble". Va ésser un dels fundadors de l'exèrcit rebel.
Cienfuegos participà en activitats contra el dictador cubà Fulgencio Batista i va ocupar un important paper en la Revolució cubana. Va ser una de les figures més emblemàtiques de la revolució, juntament amb Fidel Castro, Raúl Castro i el Che Guevara.
Durant la revolució va dirigir la segona columna (Antonio Maceo) de les forces rebels, que al costat de la columna vuit (Ciro Redondo) al comandament del Che Guevara, va dur les accions militars, que havien començat en la zona oriental, a l'occident del país. Amb Guevara, va participar en la batalla de Santa Clara el desembre de 1958, el desenllaç de la qual va deixar el camí lliure perque entressin triomfants a L'Havana el 2 de gener de 1959.
Després del triomf de la revolució, Cienfuegos va formar part de l'Alt comandament de l'Exèrcit, combatent els aixecaments contra-revolucionaris. Va participar també en la reforma agrària.
Camilo Cienfuegos va morir el 28 d'octubre de 1959, en un accident d'aviació, a causa del mal temps. Des de l'oposició anti-castrista als Estats Units s'esmenta la possibilitat que Castro ordenés derrocar el seu avió. Al mateix temps, hi ha teories similars sobre la implicació de la CIA en l'enderrocament de l'avió i la mort de Camilo. Aquestes teories es basen en els diversos atemptats contra els revolucionaris que van participar en la guerra contra el dictador Batista, que rebia suport de la CIA.

## Referències

* ↑ «Camilo Cienfuegos» (en castellà). Govern de Cuba. Arxivat de l'original el 2011-09-10. [Consulta: 17 juliol 2022].
* ↑ «Camilo Cienfuegos» (en castellà). Biografías y vidas. [Consulta: 17 juliol 2022].
* ↑ «Camilo Cienfuegos, una muerte enigmática y prematura» (en castellà). Radio-televisión Martí, 23-06-2011. [Consulta: 17 juliol 2022].

## Bibliografia

* Franqui, 2001.. Editorial Planeta. Buenos Aires., Carlos. Camilo Cienfuegos (en castellà). Barcelona: Camilo Cienfuegos, 2002. ISBN 978-9507313301.
# Marc Petrei

Marc Petrei (en llatí Marcus Petreius) va ser un militar romà del segle i aC. Va servir a l'exèrcit durant trenta anys com a tribú militar, prefecte, legat o pretor.
La primera menció de Petrei és de l'any 62 aC quan va ser legat del procònsol Gai Antoni en la seva campanya contra Catilina. Tant Ciceró com Sal·lusti elogien la seva experiència i habilitat militars, i la seva influència sobre les legions. Poques coses se saben d'ell abans d'aquest càrrec, ni en quin any va ser pretor.
Gai Antoni va al·legar estar malalt per no combatre contra Catilina, de qui era molt amic i potser s'havia implicat en la conspiració. Petrei va assolir el comandament suprem de l'exèrcit a la batalla on va morir Catilina.
L'any 59 aC apareix defensant Cató d'Útica contra Juli Cèsar, que era cònsol aquell any. El 55 aC Petrei va ser enviat a Hispània junt amb Luci Afrani, com a llegat de Gneu Pompeu. En esclatar la Segona guerra civil era a la Hispània Citerior i quan Cèsar va anar a la zona amb un gran exèrcit, Petrei va unir les seves forces a les d'Afrani i es van fortificar prop d'Ilerda a la riba dreta del Sicoris (Segre) i al principi van tenir èxit posant en dificultats Cèsar, en l'episodi que es coneix com a campanya de Lleida, però finalment aquest va capgirar la situació i va obligar Petrei i Afrani a rendir-se. Cèsar va llicenciar una part de les tropes pompeianes i a altres els va incorporar al seu exèrcit, i va deixar anar els dos llegats a canvi de no tornar a lluitar més contra ell.
Petrei es va unir a Pompeu a Grècia. Després de la derrota de Farsàlia va fugir a Patres a Acaia i després a l'Àfrica. Va participar en la campanya africana i el gener del 46 aC va ser ferit a la batalla de Ruspina. Després va estar present a la batalla de Tapsos a l'abril, al final de la qual va fugir amb Juba I de Numídia cap a Zama Regia on els habitants no el van voler rebre i es van haver de refugiar a una casa del camp propietat de Juba. Desesperats i veient-se sense sortida, es van matar l'un a l'altre.

## Referències

* ↑ [https://quod.lib.umich.edu/m/moa/acl3129.0003.001/221?page=root;rgn=full+text;size=100;view=image;q1=PetreiusSmith,+William+(ed.).+Dictionary+of+Greek+and+Roman+Biography+and+Mythology.+Volum III.++Boston:+Little,+Brown+&+Comp.,+1867,+p. 213-214. ]
# George Hutson

George William Hutson (Lewes, East Sussex, 22 de desembre de 1889 – Venizel, Aisne, 14 de setembre de 1914) va ser un atleta anglès que va competir a començaments del segle xx. En el seu palmarès destaquen dues medalles als Jocs Olímpics de 1912.
El 1912 va prendre part en els Jocs Olímpics d'Estocolm, on disputà dues proves del programa d'atletisme. Tant en els 5.000 metres com en els 3.000 metres per equips guanyà la medalla de bronze.
Hutson morí al camp de batalla durant la Primera Guerra Mundial, mentre servia coma sergent amb la Royal Sussex Regiment durant la Primera batalla del Marne. El seu cos no fou recuperat i el seu nom és recordat al memorial de La Ferté-sous-Jouarre.

## Referències

* 1 2 «George Hutson Olympic Results». sports-reference.com. Arxivat de l'original el 27 de juliol 2015. [Consulta: 25 juny 2016].
* ↑ «Olympians Who Were Killed or Missing in Action or Died as a Result of War». Sports Reference. Arxivat de l'original el 27 de febrer 2017. [Consulta: 25 juny 2016].
* ↑ «Casualty Details - Hutson, George William». Commonwealth War Graves Commission. [Consulta: 1r agost 2012].
* ↑ Wallechinsky, David; Loucky, Jaime. The Complete Book of the Olympics 2012 Edition. Londres: Aurum Press, 2012, p. 116. ISBN 978 1 84513 695 6.
# Paul Pedersen

Paul Andreas Pedersen (Halden, Østfold, 18 de setembre de 1886 – Halden, 16 d'agost de 1948) va ser un gimnasta noruec que va competir durant els primers anys del segle xx.
El 1908 va prendre part en els Jocs Olímpics de Londres, on va guanyar la medalla de plata en la prova del concurs complet per equips.
Quatre anys més tard, als Jocs d'Estocolm, guanyà la medalla de bronze en la prova del concurs per equips, sistema suec del programa de gimnàstica.

## Referències

* 1 2 «Paul Pedersen Olympic Results». sports-reference.com. Arxivat de l'original el 16 de desembre 2012. [Consulta: 13 novembre 2015].